Predkladacia správa

	Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky  (ďalej len „ministerstvo“) ako ústredný orgán štátnej správy pre starobné dôchodkové sporenie a sociálne poistenie predkladá na rokovanie vlády Slovenskej republiky návrh poslanca Národnej rady Slovenskej republiky Róberta Madeja na vydanie zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a o zmene a doplnení zákona č. 461/2003 Z. z. o sociálnom poistení v znení neskorších predpisov   (tlač 100).
	Návrhom poslanca sa v  zákone o starobnom dôchodkovom sporení navrhuje administratívna a finančná bariéra v právnej úprave prestupu sporiteľov z jednej dôchodkovej správcovskej spoločnosti do inej dôchodkovej správcovskej spoločnosti z dôvodu zabránenia neodôvodneným a špekulatívnym prestupom sporiteľov.  Administratívna bariéra spočíva v navrhovanom  vydávaní akceptačného listu Sociálnou poisťovňou ako podmienky na prestup sporiteľa z jednej dôchodkovej správcovskej spoločnosti do inej dôchodkovej správcovskej spoločnosti a finančná bariéra spočíva v navrhovanom zaplatení poplatku sporiteľom za vydanie akceptačného listu.  Súčasne sa navrhuje zníženie maximálnej odplaty dôchodkovej správcovskej spoločnosti za správu dôchodkového fondu a zavedenie obmedzení dôchodkovej správcovskej spoločnosti na vynakladanie výdavkov súvisiacich s uzatváraním zmlúv o starobnom dôchodkovom sporení a výdavkov na propagáciu a reklamu dôchodkových fondov. V zákone o sociálnom poistení sa navrhujú zmeny a doplnenia, ktoré súvisia s úpravou navrhovanou v zákone o starobnom dôchodkovom sporení.
	Ministerstvo upozorňuje, že bude problematická vykonateľnosť navrhovanej úpravy obmedzenia dôchodkovej správcovskej spoločnosti na vynakladanie uvedených výdavkov, pretože zavádza režim, ktorého kontrolovateľnosť nie je realizovateľná, najmä vo vzťahu k osobám konajúcim v prospech dôchodkovej správcovskej spoločnosti. Z navrhovanej úpravy nie je napríklad zrejmé, o obmedzenie akých výdavkov ide, či sa navrhovaný limit vzťahuje  aj na prípadné nepeňažné plnenia alebo ako budú dôchodkové správcovské spoločnosti postupovať pri účtovaní výdavkov budúcich období. Dôsledné dodržiavanie navrhovaných  obmedzení nebude možné efektívne kontrolovať aj vzhľadom na rozdielne spôsoby účtovania nákladov dôchodkových správcovských spoločností, ako aj rozdielne definície účtovných období. Dôsledkom týchto skutočností je nemožnosť jednoznačného určenia výdavkov dôchodkových správcovských spoločností, ktoré boli vynaložené na uzatváranie zmlúv o starobnom dôchodkovom sporení a na propagáciu a reklamu.

Z á v e r :
	Ministerstvo odporúča vysloviť súhlas s návrhom poslanca Národnej rady Slovenskej republiky Róberta Madeja na vydanie zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a o zmene a doplnení zákona č. 461/2003 Z. z. o sociálnom poistení v znení neskorších predpisov (tlač 100).